钦定古今图书集成/明伦汇编/官常典/第323卷 > 谭纶
## 钦定古今图书集成/明伦汇编/官常典/第323卷 > 谭纶

按《明外史》本传：“纶字子理，宜黄人。嘉靖二十三年进
士。除南京礼部主事，迁职方郎中，台州知府。纶沉毅
知兵，时东南倭患已四年，参将戚继光募乡兵御贼，
数有功，纶亦练千人自卫。倭犯栅浦，继光以道阻失
援，纶自将击之，三战三捷。倭复由松门、澶湖掠旁六
县，进围台州，不克而去。其党寇仙居、临海，纶擒斩殆”
尽。进海道副使，益募浙东良家子教之，而尽罢客兵。
倭自象山突台州，纶、继光连破之章安、葛埠、南湾。加
右参政，会忧去。以尚书杨博荐，起复，将浙兵讨饶平
贼林朝曦。朝曦者，大盗张琏馀党也。琏既灭，朝曦据
巢不下，出攻程乡，知县徐甫宰严兵待，而遣主簿梁
维栋入贼中谕散其党。朝曦穷，弃巢走。纶及广东兵
追擒之。寻改官福建，乞终制去。继光数破贼浙东，略
定。倭转入福建，自福宁至漳、泉千里尽贼党，继光渐
击定之。师甫旋，其众复犯邵武，陷兴化。四十二年春，
再起纶，道擢右佥都御史，代游震得巡抚福建。倭屯
崎头城，都指挥欧阳深搏战中伏死。倭遂据平海卫，
陷政和、寿宁，各扼海道为归计。纶环栅断路，贼不得
出，移营渚林。继光至，纶自将中军，总兵官刘显、俞大
猷将左右军，令继光以中军薄贼垒，左右军继之，大
破贼，复一府二县。诏加右副都御史。纶以延、建、汀、邵
间残破甚，请缓征蠲赋。又考旧制，建水砦五，扼海口，
荐继光为总兵官以镇守之。倭复围仙游，纶、继光大
破贼城下。已而继光破贼王仓坪、蔡丕岭，馀贼走广
东，境内悉定。纶乃上疏请复行服，乃听纶归。四十四
年冬，起故官，巡抚陕西。未上而大足民作乱，陷七城。
诏改纶四川。至已，破灭，云南土酋凤继祖遁入会理，
纶会师讨平之。进兵部右侍郎兼右佥都御史，总督
两广军务兼巡抚广西。招降岑冈贼江月照等。纶练
兵事，朝廷倚以办贼，遇警辄调，居官无淹岁。迨南寇
略平，而边患方未已。隆庆元年，给事中吴时来请召
纶、继光练兵。诏征纶还部。进左侍郎兼右佥都御史，
总督蓟、辽、保定军务。纶上疏曰：“今筹边者，皆曰乘障，
曰设险。然蓟、昌卒不满十万，而老弱居半，分属诸将，
散二千里间。敌聚攻，我分守，众寡强弱不侔，故言者
亟请练兵。然四难不去，兵终不可练。夫敌之长技在
骑，非召募三万人勤习车战，不足以制敌。计三万人
月饷，岁五十四万，此一难也。燕、赵之士，锐气尽于防
边，非募吴、越习战卒万二千人杂教之，事必无成。臣
与继光召之可立至。议者以臣与继光不可信，不能
任之专，此二难也。军事尚严，而燕、赵士素骄，骤见军
法，必大震骇。且去京师近，流言易生，徒令忠智之士
掣肘废功，更酿他患。此三难也。我兵素未当敌，战而

名、井陉及督抚标兵三万，分为三营：一驻密云，一驻
遵化，一驻三屯营，令总兵参、游分将之，而授继光以
总理练兵之职。春秋两防，三营兵各移近边，至则遏
之，边外人则决死边内。二者不效，臣无所逃罪。又练
兵非旦夕可期。今秋防已近，请速调浙兵三千，以济
缓急。三年后边军既练，遣还。”诏悉如所请，仍令纶、继
光议分立三营事宜。纶因言：“蓟镇练兵逾十年，然竟
不效者，任之未专而行之未实也。今宜责臣纶、继光，
令得专断，勿使巡按、巡关御史参与其间。”自兵事起，
边臣牵制议论，不能有为，故纶疏言之。而巡抚刘应
节果异议。巡按御史刘翾、巡关御史孙代又劾纶自
专。帝悉以兵事委纶，而谕应节等无挠。纶初至，按行
塞上，谓将佐曰：“秣马厉兵，角胜负呼吸者，宜于南；坚
壁清野，坐制侵轶者，宜于北。”遂与继光图上方略，筑
敌台三千，起居庸至山海控守要害。纶召入，为右都
御史兼兵部左侍郎，协理戎政。会台工成，益募浙兵
九千馀守之，边备大饬。以功进兵部尚书兼右都御
史，协理如故。其冬予告归。神宗即位，起兵部尚书。万
历初，加太子少保。给事中雒遵劾纶不称职。纶三疏
乞罢，优诏留之。五年卒官。赠太子太保，谥襄敏。纶终
始兵事垂三十年，积首功二万一千五百。尝战酣，刃
血渍腕，累沃乃脱。与继光共事，齐名，称“谭、戚。”